APROBACIÓN DAS BASES REGULADORAS DO PROGRAMA "EN RUTA COA DEPO, 2016"
ADMINISTRACIÓN LOCAL — Provincial — Deputación Provincial (Subvencións, 01/08/2016)

A Xunta de Goberno desta Deputación Provincial na súa sesión ordinaria do día 8 de xullo de 2016, adoptou, entre outros, o acordo de aprobar as seguintes bases reguladoras do programa “En ruta coa Depo, 2016” No artigo 2 da Lei 13/2008, de 3 de decembro, de servizos sociais de Galicia, defínense os servizos sociais como un conxunto coordinado de prestacións, programas e equipamentos destinados a garantir a igualdade de oportunidades no acceso á calidade de vida e á participación social de toda a poboación galega, mediante intervencións que permitan o logro dos obxectivos marcados nesta lei. Así mesmo, establécese que os poderes públicos fomentarán, no ámbito dos servizos sociais, o desenvolvemento de actuacións solidarias por parte de entidades de iniciativa social, sempre que se axusten aos requisitos de autorización, calidade e complementariedade establecidos na citada lei. Por iso, a Deputación de Pontevedra, a través do Servizo de Cohesión Social e Xuventude, convoca a primeira edición do programa “En ruta coa Depo”, coa finalidade de crear espazos de unión e convivencia para as diferentes entidades participantes, promovendo a igualdade de acceso aos recursos, especialmente a aquelas persoas con diversidade funcional, así como actividades alternativas de ocio e de tempo de lecer para a xuventude, promovendo o asociacionismo xuvenil e o ocio dinámico e saudable. Así mesmo, crearanse rutas específicas co fin de crear espazos lúdicos onde nais, pais, titoras ou titores, entre outros, poidan gozar cos nenos e nenas dun ocio común, san, alternativo e divertido, que tamén faga doada a conciliación familiar e laboral durante as fins de semana ou estancias estivais. O obxecto polo que se constitúen estas bases é a regulación da convocatoria pública, por parte deste organismo provincial, do programa “En ruta coa Depo”, que ten por finalidade mellorar a participación, a convivencia e a cohesión social dos distintos colectivos sociais da provincia de Pontevedra, promovendo a igualdade de oportunidades para os colectivos con diversidade funcional, ofrecendo alternativas de ocio e tempo de lecer á poboación xuvenil da nosa provincia e promovendo rutas destinadas ás entidades de nais e pais que fomenten a convivencia e o intercambio de experiencias nas que participen activamente nenas e nenos. Poderán participar neste programa todas as entidades sociais da provincia de Pontevedra. Só se concederá unha ruta por entidade e CIF. Ofertaranse un máximo de 18.346 prazas. As solicitudes presentaranse no Rexistro xeral ou en calquera das oficinas de rexistro da Deputación, que se detallan na seguinte táboa: En caso de enviarse por correo postal (ao Rexistro xeral da Deputación) este deberá ser certificado co selo de Correos no formulario da solicitude para garantir que a data de remisión está incluída no prazo de presentación de solicitudes da orde de convocatoria. O prazo de inscrición será de 20 días naturais, contados a partir do día seguinte ao da publicación da convocatoria no Boletín Oficial da Provincia de Pontevedra (BOPPO). No suposto de que as prazas ofertadas non queden cubertas a institución provincial reservarase o dereito de abrir un novo prazo de inscrición. As solicitudes deberán realizarse no modelo que se facilitará no Rexistro xeral da Deputación, no da súa oficina de Vigo ou na páxina www.depo.es.Xunto coa solicitude terán que presentar a seguinte documentación: De presentar unha solicitude conxunta será a entidade solicitante principal quen deberá achegar esta documentación. A concesión destas subvencións realizarase polo réxime de concorrencia non competitiva. Correspóndelle a instrución ó Servizo de Cohesión Social e Xuventude e a adxudicación á Xunta de Goberno. As entidades poderán solicitar un mínimo dun autocar e un máximo de dous. No caso de solicitar un autocar, o número mínimo de participantes será de 50 e o máximo de 54. Para optar á posibilidade dun segundo autocar deberase xuntar un mínimo de 90 participantes e o máximo será de 108. Poderán unirse varias entidades para xuntar o número mínimo de participantes (50) e presentar así unha solicitude conxunta na que se recolla o nome das entidades que a presentan. Para colectivos con mobilidade reducida que precisen de cadeiras de rodas ou outras axudas técnicas as prazas por autocar serán, con carácter xeral, 34 (cun máximo de catro usuarios en cadeira de rodas por autobús). Debido ás especiais características deste colectivo outras situacións particulares valoraranse individualmente, sempre e cando se xustifique, e o Servizo de Cohesión Social e Xuventude o estime oportuno. Non se subvencionarán máis de dous autocares, a fin de dar conta a todas as solicitudes. No caso de que varias entidades se presenten baixo a mesma solicitude, realizarase o baremo sobre a entidade que conste como solicitante principal, e establecerase a súa orde de prevalencia segundo os requisitos establecidos nesta base sexta. Queda prohibido que as entidades lles cobren un prezo máis elevado aos socios ou aos non socios que o fixado pola Deputación. As que así o fagan quedarán sancionadas sen poder participar na seguinte convocatoria do programa, sen prexuízo das responsabilidades legais en que puidesen incorrer. A institución provincial establece a convocatoria de prazas do programa “En ruta coa Depo” no marco de actividades para os colectivos de entidades de iniciativa social, ofertando inicialmente un máximo de 18.346 prazas, que serán outorgadas seguindo a seguinte orde de prevalencia: 1) Entidades sociais inscritas no Rexistro Único de Entidades Prestadoras de Servizos Sociais (RUEPSS) 2) Entidades sociais non inscritas no citado rexistro (RUEPSS) Terase en conta a orde de rexistro de entrada das solicitudes, en cada categoría. Todas as solicitudes presentadas en prazo e forma, que acheguen a documentación correspondente e cumpran os requisitos esixidos nesta convocatoria serán aprobadas en Xunta de Goberno na orde correspondente, establecida nesta base sexta. Tendo en conta a orde aprobada cubriranse de forma inicial as 18.346 prazas ofertadas, quedando en lista de agarda as restantes solicitudes, as cales serán cubertas no caso de renuncia das anteriores. Cada usuario menor de idade deberá ir acompañado dun representante ou titor legal. Nos casos de familias numerosas, bastará cun representante ou titor legal. As entidades solicitantes aboarán cinco días antes de realizar o programa, mediante transferencia bancaria ou ingreso no número de conta facilitado pola empresa adxudicataria, a cantidade correspondente ao número de participantes que realicen a saída. No concepto debe constar o nome da entidade e o número de participantes. O ingreso deberá efectuarse segundo o número de participantes previamente solicitado e aprobado pola Deputación, entendendo que todas as persoas acudirán o día da saída salvo que concorran circunstancias imprevisibles que o impidan. A entidade deberá establecer unha persoa encargada das comunicacións entre eles e a empresa adxudicataria. O día da saída este representante ou a persoa en quen se delegue deberá asinar un certificado de participación no que conste o nome da entidade, o número de participantes polo que se fixo o ingreso e o número de participantes finais que acudiron a saída e data. No caso de que a entidade decida renunciar ao programa ou non teña a cantidade mínima de participantes esixida deberá enviar, a través do Rexistro xeral ou de calquera das oficinas de rexistro da, Deputación unha renuncia á súa solicitude de participación, facendo constar nela o nome da entidade, o motivo da renuncia e a firma da/o presidenta/e da entidade. A metodoloxía do programa consiste en pasar un día coñecendo os lugares sinalados na ruta indicada mediante o acompañamento dun membro do equipo de guías e incluíndo o xantar e o transporte. A Deputación ofertará o programa a través dunha empresa especializada na materia, que será responsable da súa execución, coordinación e avaliación e que disporá de persoal especializado, con atención ao público vía telefónica para calquera dúbida que puidese xurdir. Ofertaranse un mínimo de 18 rutas por lugares emblemáticos da nosa provincia, que se relacionarán no modelo de solicitude. Cada entidade poderá escoller por orde de preferencia tres rutas entre as ofertadas e sinalar o mes e o día da semana preferente para realizar a actividade. Para maior información sobre cuestións relativas ás características das rutas poderán dirixirse á empresa adxudicataria. Cada participante achegará a cantidade de 12 euros, a excepción dos menores de 12 anos que achegarán 8 €, o que incluirá o traslado en autocar de ida e volta desde os puntos marcados nos seus concellos, a visita guiada por unha persoa que conte coa habilitación como guía de turismo especializado de Galicia e o xantar (cada menú constará, polo menos, de dous pratos, sobremesa, café e bebidas), a excepción do xantar tipo pícnic, permitido para as rutas no Parque Nacional Marítimo-Terrestre das Illas Atlánticas. Finalizado o proceso de inscrición a empresa adxudicataria porase en contacto coa persoa representante da entidade co fin de definir a ruta elixida e establecer a data para a súa realización, intentando respectar na medida do posible a opción escollida en primeiro lugar e as datas preferentes. O horario das saídas coordinarase coa persoa representante da entidade solicitante principal ou, no seu defecto, coa persoa en quen se delegue esta función. Será a persoa representante da entidade solicitante a que determine as paradas, dúas como máximo, que deberán dispoñer de espazos amplos onde os autobuses poidan entrar e manobrar para a recollida de participantes. Nos autocares irá un guía que informará das coberturas do seguro para o programa e resolverá todas as dúbidas ao respecto. Calquera anomalía que se advirta sobre o bo desenvolvemento do programa deberá comunicárselle ao Servizo de Cohesión Social e Xuventude desta institución provincial. A contía consignada para este programa ascende a douscentos trinta e oito mil cincocentos (238.500,00) euros, con cargo á aplicación orzamentaria 16/231.2311.227.07 do Orzamento ordinario da Deputación, sen prexuízo de que este crédito se amplíe. O programa será cofinanciado pola institución provincial e o usuario: De conformidade co artigo 31 do Regulamento da Lei 38/2003, de 17 de novembro, xeral de subvencións débese facer constar a organización e a colaboración do organismo provincial mediante a inclusión da súa imaxe institucional en toda a publicidade que se elabore. Para máis información sobre esta cuestión dirixirase ao seguinte enderezo de correo electrónico: comunicacion@depo. es. O programa terá vixencia ata o 31 de decembro de 2016.